鴻溝
作者：張碧
朝代：唐

paragraphs: 毒龍銜日天地昏，八紘靉靆生愁雲。
秦園走鹿無藏處，紛紛爭處蜂成羣。
四溟波立鯨相吞，蕩搖五岳崩山根。
魚蝦舞浪狂鰍鯤，龍蛇膽戰登鴻門。
星旗羽鏃強者尊，黑風白雨東西屯。
山河欲拆人煙分，壯士鼓勇君王存。
項莊憤氣吐不得，亞父斗聲天上聞。
玉光墮地驚崑崙，留侯氣魄吞太華。
舌頭一寸生陽春，神農女媧愁不言。
蛇枯老媼啼淚痕，星曹定秤秤王孫。
項籍骨輕迷精魂，沛公仰面爭乾坤。
須臾垓下賊星起，歌聲繚繞悽人耳。
吳娃捧酒橫秋波，霜天月照空城壘。
力拔山兮忽到此，騅嘶懶渡烏江水。
新豐瑞色生樓臺，西楚寒蒿哭愁鬼。
三尺霜鳴金匣裏，神光一掉八千里。
漢皇驟馬意氣生，西南掃地迎天子。